**Carantină**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Durerea nu e contagioasă,

Vă asigur, durerea nu se transmite,

Nici un nerv răsucit în trupul aproapelui meu

Nu produce în mine sfâșietoare atingeri.

Durerea nu e contagioasă, durerea

Singularizează mai atroce decât zidurile,

Nici o carantină nu izolează atât de perfect,

E banal ce spun - acesta e argumentul.

Doamne, câtă literatură conținem!

Sentimentele - vă amintiți? - le-am învățat încă la școală.

În jurul patului celui ce moare ei plâng,

Dar nu se contaminează de moarte nici unul.

Fiți liniștiți, privegheați altruiști pe bolnavi.

Nu veți lua durerea lor, fiți fără teamă.

A murit. Vrea cineva să-l urmeze?

Numai bocete tradiționale.